Det kan være svært at se mulighederne i livet, hvis man vokser op i et socialt belastet område, hvor vennerne er småkriminelle og arbejdsløse, men det vil en teaterfestival på Bellahøj Friluftscene i København lave om på.

Festivalen, der starter idag, vil via teater og workshops vise unge fra hele byen, at der ligger masser af muligheder foran dem.

De unge kommer blandt andet til at opleve, at teater kan være opskriften mod modløshed, siger teaterleder hos Amfiteatret Thomas Johan Bæhring.

- De skal se, at man godt kan forfølge sine drømme. At alting ikke er så sort-hvidt, som man godt kan føle, at det er, siger han.

Festivalmiljø skal bryde den sociale kontrol

Thomas Johan Bæhring er selv opvokset i et socialt belastet område på indre Nørrebro. Han erkender også, at teater ofte ikke er noget, der interesserer unge i disse områder.

Han håber dog på, at festivalen kan bryde med en gruppementalitet, som han mener, afholder de unge fra at kaste sig over kreative fag som teater.

- Ved at lave det her miljø kan vi være med til at hjælpe de unge til at udvikle sig i en anden retning end at lave ballade, siger han.